钦定古今图书集成/理学汇编/经籍典/第187卷 > 杨龟山文集 > 《答胡康侯论春秋》
## 钦定古今图书集成/理学汇编/经籍典/第187卷 > 杨龟山文集 > 《答胡康侯论春秋》

承示及《春秋》事实，鄙意犹有疑者。所论虞氏之史，直
书其君之名而不避，载其父母昆弟之恶而不隐。某
窃谓《四岳》称舜之父顽，母嚚、象傲，乃舜在侧微，未登
庸之时，言之宜若无害。周人虽以讳事神而有谥法，
然且名之曰幽、厉，孝子慈孙，百世不能改，则虽有谥，
其恶犹不隐也。《礼》曰：“临文不讳。”故文王名昌而雍之。
诗曰“克昌厥后”；武王名发，而《小宛》之诗曰“明发不寐”，
若此类皆临文不讳也。虽周亦然，庄公名同而书“同
盟”，僖公名申而书“戊申”，不可谓从。虞、史之质。将仲子
叔于田，皆刺庄公也。《清人》，刺文公也。不胜其母而害
其弟，诗人以剌庄公而不及段。使高克将兵，久而不
召，众散而归，诗人以刺文公而不及克，以庄文之罪
著矣，不待《春秋》书之而后见。鄙意如此，更思之如何？